R E L A C I O N 
PËR 
AKTIN NORMATIV “PËR DISA NDRYSHIME 

NË LIGJIN NR.152/2013, “PËR NËPUNËSIN CIVIL””
Kuvendi i Republikës së Shqipërisë, në datën 30.5.2013, ka miratuar ligjin nr.152/2013,        “Për nëpunësin civil”. Sipas nenit 72, të këtij ligji, rezulton se ai hyn në fuqi në datën 1.10.2013.

Si ministër i Brendshëm dhe ministër i Shtetit për Inovacionin dhe Administratën Publike vërejmë se hyrja e këtij ligji në fuqi me këtë datë krijon një sërë problemesh juridike në lidhje me zbatimin e tij në praktikë. Këto probleme do të analizohen më poshtë duke argumentuar njëkohësisht edhe nevojën për ndryshime.
A) Objektivat që kërkohen të arrihen
Nëpërmjet këtij akti normativ synohet që të shtyhet data e fillimit të efekteve të ligjit me qëllim që të realizohet përgjegjësia e menaxhimit të administratës civile për ministritë dhe institucionet në varësi të tyre, e jo vetëm, si edhe të zbuten efektet financiare të paparashikuara në buxhetin e shtetit për vitin 2013. Përdorimi i mekanizmit të aktit normativ me fuqinë e ligjit është i nevojshëm me qëllim realizimin e këtyre objektivave. 

Ndryshimi i datës së fillimit të efekteve të ligjit është një praktikë e njohur në legjislacionin shqiptar. Kështu mund të përmendim ligjin nr.10119, datë 23.4.2009, “Për planifikimin e territorit”, i cili parashikonte data të ndryshme të fillimit të efekteve për dispozita të ndryshme. Po në këtë ligj janë bërë edhe ndryshime në lidhje me efektet në kohë dhe madje është ndërhyrë edhe me akt normativ me fuqinë e ligjit (Akti normativ nr.4, datë 25.8.2010).
Afati i fillimit të efekteve të ligjit më vonë se momenti i hyrjes në fuqi të tij parashikohej nga vetë projektligji për nëpunësin civil, i paraqitur në Kuvend nga Këshilli i Ministrave. Neni 72, i projektligjit, fillimisht parashikonte se: "Ky ligj hyn në fuqi 15 ditë pas botimit në “Fletoren zyrtare” dhe i shtrin efektet 6 muaj pas hyrjes në fuqi të tij, me përjashtim të parashikimit për krijimin e ASPA-s, për të cilën ky ligj hyn në fuqi sipas parashikimit 15 ditë pas botimit në “Fletoren zyrtare”.".
Ndryshimet që propozohen janë në përputhje me programin e qeverisë për zhvillimin e një administrate profesionale të pavarur dhe të efektshme si dhe për politikat e reja fiskale që kanë si qëllim zbutjen e borxhit publik dhe uljen e deficitit buxhetor.

Theksojmë se këto ndryshime bëhen vetëm për të shtyrë efektet juridike të zbatimit të                      ligjit nr.152/2013 dhe nuk prekin anën substanciale të tij.

B) Mënyra e ndërhyrjes – Akt normativ me fuqinë e ligjit 

Në bazë të nenit 101, Këshilli i Ministrave ka të drejtën e nxjerrjes së këtyre akteve rregullatore me fuqinë e ligjit. Sigurisht që nxjerrja e tyre nuk është e pakufizuar: ajo testohet përmes disa filtrave si formalë ashtu edhe thelbësorë. Praktika shqiptare ka njohur përdorimin e këtij mjeti edhe për ndërhyrje legjislative në ligjet me shumicë të cilësuar ku si shembull mund të përmendim aktin normativ nr.101, datë 5.3.1999, me anë të të cilit është ndërhyrë në Kodin Doganor.
Në këtë këndvështrim vlerësimi i cilësisë kushtetuese të aktit normativ është i lidhur me kuptimin e elementeve të mëposhtme:
1. Nevoja dhe urgjenca si kushte për nxjerrjen e aktit normativ me fuqinë e ligjit;

2. Përkohshmëria e masave që përmban akti normativ me fuqinë e ligjit;

3. Fuqia ligjore e këtyre akteve dhe kufizimet për nxjerrjen e tyre;

4. Miratimi i aktit normativ me fuqinë e ligjit nga Kuvendi.

I. Nevoja dhe urgjenca

Për shqyrtimin e kësaj çështjeje, duhet të marrin përgjigje një sërë pyetjesh që lidhen me kuptimin kushtetues të termave “nevojë” dhe “urgjencë”, me domosdoshmërinë e pranisë së këtyre dy elementeve, me pasojat që mund t’i vijnë aktit normativ për shkak të mosekzistencës së tyre, me organet që kanë të drejtën për të verifikuar nevojën dhe urgjencën konkrete, të cilat kanë shërbyer si bazë për nxjerrjen e aktit normativ me fuqinë e ligjit.
Nevoja dhe urgjenca janë elemente me rëndësi të veçantë në përmbajtjen e nenit 101 të Kushtetutës dhe, si të tillë, janë elemente përcaktuese për të drejtën që sanksionon kjo dispozitë. Gjykata Kushtetuese, me vendimin nr.24, datë 10.11.2006, ka interpretuar kuptimin e tyre. Kuptimi i termave “nevojë” dhe “urgjencë” është autonom, i lidhur me tërësinë e përmbajtjes së dispozitës dhe me parimet bazë që përshkojnë Kushtetutën e Republikës së Shqipërisë. Nevoja dhe urgjenca janë rrethana dhe situata fakti që vlerësohen rast pas rasti. Ato mund të shkaktohen nga faktorë të ndryshëm jetësorë, natyrorë e shoqërorë. Si raste të tilla përmenden fatkeqësitë natyrore, boshllëku legjislativ i shkaktuar nga shfuqizimi i akteve, nevoja për efekte të menjëhershme në fusha me ndjeshmëri të madhe publike, parandalimi i menjëhershëm i spekulimeve. Ajo që i bashkon të gjitha këto situata është fakti se përfaqësojnë një gjendje jo të zakonshme në jetën e vendit ku evidentohet dukshëm rreziku i ardhjes së pasojave të dëmshme për interesat publikë ose për të drejtat themelore të shtetasve. Ky rrezik dikton nevojën e masave të menjëhershme, por që legjislacioni ekzistues nuk i mundëson dot.
Nevoja dhe urgjenca duhen kuptuar si parakushte të domosdoshme, mosqenia e të cilave do të kishte si pasojë pavlefshmërinë e aktit normativ me fuqinë e ligjit. Mungesa e tyre shndërrohet në ves të legjitimitetit kushtetues të qeverisë për nxjerrjen e aktit normativ dhe, në vijim, në ves të ligjit që e ka miratuar atë. Duke qenë kushte paraprake, nevoja dhe urgjenca duhet të jenë vërtetuar se ekzistojnë përpara momentit të marrjes së nismës nga qeveria për nxjerrjen e aktit normativ me fuqinë e ligjit. Këto dy kushte duhet të jenë gjithashtu të pranishme, të lidhura e të ndërvarura dhe në momentin kur nxirret akti normativ me fuqinë e ligjit. Nëse ekziston nevoja për nxjerrjen e një ligji, por pa ndonjë urgjencë të dukshme, qeveria nuk mund të ndërmarrë nismën për nxjerrjen e aktit normativ me fuqinë e ligjit, pasi kjo do të përbënte një detyrë të pushtetit ligjvënës. Vetëm kur situata e krijuar vlerësohet e pamundur të presë aq kohë sa duhet për nxjerrjen e ligjit të nevojshëm nga organi ligjvënës, qoftë edhe nëpërmjet procedurave të përshpejtuara, nisma ligjvënëse mund t’i kalojë qeverisë. Nëse nuk do të vlerësohej ky aspekt, qeveria do të merrte, pa të drejtë, funksionet ligjvënëse të Kuvendit. Kushtetuta, nëpërmjet nenit 101 të saj, ka lejuar që pushteti ekzekutiv të mund të miratojë akte që kanë të njëjtën fuqi si ligjet vetëm kur rasti shfaqet si i jashtëzakonshëm dhe nevoja e urgjenca e bëjnë të pamundur ushtrimin e kompetencës ligjvënëse nga Kuvendi. 

Nga ana tjetër, elementi urgjencë nuk mund të ekzistojë në vetvete pa nevojën, sepse urgjenca tregon vetëm një situatë që nuk mund të presë, ndërsa nevoja tregon substancën e saj, përcakton situatën që kërkon zgjidhje, tregon marrëdhënien shoqërore që kërkon rregullim ligjor. Prania e domosdoshme e të dyja elementeve rezulton edhe nga analiza gjuhësore e tekstit të nenit 101 të Kushtetutës. Lidhëza “dhe” si në çdo rast kërkon praninë e njëkohshme të të dyja elementeve, në dallim nga rastet e tjera kur në dispozitën ligjore janë përdorur lidhëzat “ose”/ “apo”. 

Termat nevojë dhe urgjencë e manifestojnë kuptimin e tyre të vërtetë në kuadrin e situatës së rastit konkret, duke i vlerësuar në kohën kur është vërtetuar prania e tyre. Nga kuptimi i përmbajtjes së nenit 101 të Kushtetutës rezulton se i përket qeverisë të bëjë vlerësimin e parë faktik dhe substancial të këtyre elementeve. Ajo nuk mund të ndërmarrë një nismë për nxjerrjen e një akti normativ me fuqinë e ligjit, pa vlerësuar më parë rrethanat e krijuara që kanë shkaktuar nevojë dhe urgjencë. Natyra e vlerësimit që bën ky organ është faktik dhe juridik. 

Në rastin konkret, nevoja për të ndërhyrë kushtëzohet nga këto argumente:

Së pari: Ligji nr.152/2013 krijon pasoja financiare për buxhetin e shtetit, pasoja të cilat nuk janë parashikuar në ligjin nr.119/2012, datë 17.12.2012, “Për buxhetin e vitit 2013”.
Referuar neneve 2, 3 dhe 4, të ligjit nr.152/2013, rezulton se statusi i nëpunësit civil do të shtrihet edhe për nëpunës të tjerë të administratës që më parë nuk e gëzonin. Numri i nëpunësve civilë, bazuar në skemën aktuale të strukturave/organigramave të institucioneve të administratës publike, të cilat sipas ligjit nr.152/2013 përfshihen që më 1 tetor 2013 në shërbimin civil, rritet nga 6 000 (gjashtë mijë) në rreth 20 000 (njëzet mijë). Pra, numri i nëpunësve civilë rritet me më shumë se trefish dhe kjo mund të shoqërohet me efekte financiare, të cilat do të bëhen barrë për buxhetin e shtetit. Gjithashtu, programi qeveritar parashikon reformimin strukturor në vend me qëllim që të kemi një frytshmëri më të madhe të adresimit të çështjeve në vend. Jo vetëm ndryshime institucionale strukturore, por edhe ndryshime që lidhen me reformën administrativo - territoriale që është duke u hartuar, do të sjellin ndikime financiare, të cilave do t'u shtohen edhe ndikimet financiare për shkak të përfshirjes së institucioneve në shërbimin civil. Përfshirja në shërbimin civil do të thotë kosto më të mëdha administrative për realizimin e çdo aspekti që lidhet me marrëdhënien e punës, si për shembull trajnimi, vlerësimi i punës, lëvizjet paralele apo ngritjet në detyrë, ashtu si edhe qëndrueshmëria në lidhje me rastet e ristrukturimeve të institucioneve, pjesë e shërbimit civil, etj. Hyrja në fuqi e ligjit nr.152/2013 që në datën 1 tetor 2013 nënkupton marrjen e të gjitha masave për realizimin e rekrutimeve, lëvizjeve paralele, ngritjeve në detyrë etj. të cilat pra në vetvete kërkojnë mbështetje financiare të paparashikuara në buxhetin e vitit 2013. 
Departamenti i Administratës Publike arsyeton se nuk ka kapacitetin e nevojshëm infrastrukturor dhe njerëzor për përballimin, organizimin dhe zhvillimin e instituteve të shërbimit civil. Për këtë është e nevojshme që të parashikohen zëra të tjerë në buxhetin e shtetit me qëllim krijimin e kësaj infrastrukture si edhe shtimin e personelit përkatës. Këto fonde nuk janë parashikuar në buxhetin e shtetit për vitin 2013 dhe çdo ndryshim në të rrit barrën fiskale të qeverisë. Një tjetër mbështetje financiare nevojitet edhe për Shkollën e Administratës Publike, për shkak të zhvillimit të shkollës së vazhdueshme për Trupën e Nivelit të Lartë Drejtues, dhe së dyti me kosto financiare për trajnimet e nevojshme për të gjithë nëpunësit e rinj civilë në radhë të parë. 
Në lidhje me këtë moment, në programin e saj të miratuar nga Kuvendi qeveria ka përcaktuar si përparësi faktin se do të garantojë respektimin e deficitit buxhetor për të siguruar kontrollin e borxhit dhe sjelljen e tij në nivelin e pranueshëm për një vend në zhvillim, që nuk rrezikon zhvillimin dhe stabilitetin afatgjatë (faqe 32 e programit).  Pra, në kushtet kur qeveria aktuale si qëllim kryesor të saj ka stabilizimin dhe uljen e borxhit publik dhe të deficitit buxhetor, si edhe një politikë fiskale e buxhetore të ndryshme nga qeveria paraardhëse, çdo ndryshim i buxhetit të shtetit dhe i zërave të shpenzimeve në këtë fazë të vitit financiar nuk është i këshillueshëm dhe i dëmshëm.

Për këtë arsye, me qëllim mbylljen e vitit financiar 2013, studimin dhe përgatitjen e buxhetit të shtetit për vitin 2014 në përputhje me programin e ri qeverisës shihet e nevojshme që të shtyhen efektet juridike të zbatimit të këtij ligji.

Ky argument gjen mbështetje edhe në jurisprudencën e Gjykatës Kushtetuese, e cila, me vendimin e saj nr.2, datë 18.2.2013, është shprehur se: “Gjykata vlerëson se interesi publik, së pari, është i lidhur drejtpërdrejt me mirëfunksionimin e buxhetit të shtetit dhe mbajtjen në kontroll të borxhit publik nga qeveria. Kjo e fundit është përgjegjëse për stabilitetin ekonomiko - financiar të vendit dhe, për këtë arsye, ka detyrimin të ndërhyjë në çdo rast kur një gjë e tillë rrezikon të përkeqësohet. Qëndrueshmëria e buxhetit të shtetit është e rëndësishme të garantohet në çdo kohë, por ajo merr një rëndësi të veçantë gjatë periudhave të vështira që diktohen nga kriza ekonomike globale, prej së cilës nuk mund të përjashtohet sistemi ekonomiko - financiar shqiptar. Parë në këtë këndvështrim, është në interesin e të gjithë shtetasve marrja e çdo mase të nevojshme ekonomiko - financiare me qëllim shmangien e rreziqeve potenciale të mosfunksionimit të skemës së buxhetit shtetëror. Gjykata rithekson se mbajtja në kontroll e borxhit publik dhe, në këtë mënyrë, dhe e pasojave të krizës financiare globale, e cila nuk mund të mos ndikojë edhe në buxhetin e shtetit shqiptar, është arsye legjitime dhe proporcionale.”.
Së dyti: Hyrja në fuqi e ligjit nr.152/2013, më 1.10.2013, pengon Këshillin e Ministrave si edhe institucionet e tjera, pjesë e fushës së zbatimit të ligjit, për të vënë në zbatim këtë ligj. Sipas dispozitave të këtij ligji, pranimi në shërbimin civil (nenet 20-24), lëvizja paralele apo ngritja në detyrë (nenet 25-32) etj., kërkojnë procedura të veçanta dhe ngritjen e komisioneve përkatëse. Ligji nr.152/2013 është një ligj me një natyrë të përgjithshme, i cili kërkon domosdoshmërisht specifikim më të hollësishëm të instituteve dhe procedurave të parashikuara në të. Detajimi, sipas nenit 69, të ligjit, duhet të bëhet me akte nënligjore, të cilat duhet të miratohen nga Këshilli i Ministrave. Aktet nënligjore aktualisht mungojnë krejtësisht. Madje, puna për hartimin e tyre nuk ka nisur aspak deri më tani. Pra, problematika që paraqitet është e pranishme edhe para se të bëhet ndryshimi me akt normativ me fuqinë e ligjit dhe nuk është nga ato problematika që mund të adresohet në periudhën deri në hyrjen në fuqi të ligjit: miratimi i akteve nënligjore kërkon kohën e duhur. Vetë neni 69, i ligjit nr.152/2013, parashikon një afat 3 deri 6 muaj për përgatitjen e këtyre akteve nënligjore dhe hyrjen e tyre në fuqi.
Neni 69, i ligjit nr.152/2013, i jep kompetencën Këshillit të Ministrave që të miratojë aktet nënligjore brenda 3 muajve dhe këto akte maksimalisht duhet që të hyjnë në fuqi brenda                        6 muajve nga hyrja në fuqi e këtij ligji. Rezulton se në këtë rast krijohet një situatë bllokuese për 3-6 muaj për shkak të natyrës së përgjithshme të ligjit nr.152/2013, periudhë gjatë së cilës asnjë ministri, institucion në varësi, si dhe institucionet e tjera të pavarura apo të qeverisjes vendore, pjesë e fushës së zbatimit të ligjit, nuk kanë një bazë ligjore të shërbimit civil të zbatueshme për rregullimin e marrëdhënies së punës të nëpunësve civilë. Në këtë situatë, bazuar në ligjin nr.152/2013, nuk mund që të përdoret as ligji nr.8549, datë 11.11.1999,             “Statusi i nëpunësit civil” dhe aktet nënligjore të dala në bazë dhe për zbatim të tij, pasi sipas nenit 70, të ligjit nr.152/2013, ky ligj shfuqizohet mbas datës 1 tetor 2013 dhe, për rrjedhojë, edhe aktet nënligjore konsiderohen të rëna nga fuqia. Për më tepër, ligji nr.152/2013 në krahasim me ligjin e vjetër ka ndryshime thelbësore që në çdo rast do ta bëjnë të pamundur zbatimin e akteve nënligjore. 

Edhe gjatë periudhës së shkurtër që kemi përpara hyrjes në fuqi të ligjit nr.152/2013, ministritë dhe institucionet e tjera nuk mund që të përdorin ligjin nr.8549, datë 11.11.1999, “Statusi i nëpunësit civil”, pasi neni 68, i ligjit nr.152/2013, ndalon zbatimin e tij duke filluar nga tre muaj përpara hyrjes në fuqi.

Për sa më sipër, është e nevojshme shtyrja e efekteve të këtij ligji, në mënyrë që aktet nënligjore të miratohen dhe në momentin që ligji fillon të prodhojë efektet të mos ketë mangësi apo pamundësi zbatimi, duke krijuar edhe një situatë të qëndrueshme juridike. Nevoja e shtyrjes së afatit të fillimit të efekteve të ligjit, nisur nga sa më sipër, është më se e dukshme dhe e prekshme.
Po ashtu edhe elementi urgjencë është i diktuar nga rrethana faktike. Kjo lidhet me faktin se ligji nr.152/2013 hyn në fuqi dhe i fillon efektet që në datën 1 tetor 2013, pra brenda një afati shumë të shkurtër duke sjellë dhe pasojat përkatëse të përmendura më sipër. Në këtë rast, procedurat parlamentare janë të pamjaftueshme për të sjellë rregullimin e duhur ligjor në kohë. Bazuar në rregulloren e brendshme të Kuvendit, sipas nenit 69, pika 3, projektligji nuk futet në kalendarin e punimeve pa kaluar të paktën dy javë nga momenti i paraqitjes së tij. Procedurialisht, do të duhet që projektligji të diskutohet nëpër komisione, pastaj të votohet në seancë, si edhe t’i dërgohet Presidentit për shpallje. Më pas duhet që të botohet në “Fletoren zyrtare” dhe të kalojë të paktën edhe një periudhe tjetër 15 - ditore që ndryshimet e propozuara të hyjnë në fuqi. Është e qartë se kjo procedurë kërkon një kohë të gjatë dhe ndërkohë ligji nr.152/2013 do të ketë hyrë në fuqi duke sjellë edhe efektet e mësipërme. Sqarojmë se         ligji nr.152/2013 kërkon miratimin nga Kuvendi me një shumicë të cilësuar sipas nenit 81/2 të Kushtetutës dhe, për rrjedhojë, në bazë të nenit 83/3 të Kushtetutës nuk mund që të kalojë me procedurë të përshpejtuar.

Ndryshimi i afatit të efekteve të ligjit, por edhe qartësimi i lënies në fuqi të ligjit nr.8549,                datë 11.11.1999, “Statusi i nëpunësit civil”, nuk mund të bëhen mbasi ligji nr.152/2013 të ketë hyrë në fuqi, pasi kjo do të cenonte sigurinë juridike dhe të drejtën kushtetuese për punë (neni 44 i Kushtetutës). Ligji nr.152/2013 ka zgjeruar fushën e veprimit duke i dhënë statusin e nëpunësit civil një numri edhe më të madh punonjësish sesa aktualisht. Neni 67, i                         ligjit nr.152/2013 ka rregulluar statusin e punonjësve dhe nëpunësve aktualë duke përcaktuar rregullat e fitimit të statusit për të gjitha kategoritë e punonjësve që përfshihen në shërbimin civil. Në këto kushte, çdo pezullim pas datës 1 tetor i ligjit nr.152/2013 do të çonte në pezullime të fitimit të statusit dhe kjo do cenonte sigurinë juridike dhe të drejtën kushtetuese për punë (neni 44 i Kushtetutës). Gjykata Kushtetuese i ka konsideruar antikushtetuese raste të ndërhyrjeve të ngjashme 
.

Për këto arsye, duke qenë se këto ndryshime duhet të bëhen përpara se ligji të hyjë në fuqi dhe procedurat parlamentare janë të pamjaftueshme për të sjellë në kohë rregullimet e duhura, atëherë i vetmi mjet që mund të përdoret është akti normativ me fuqinë e ligjit.

Duke zbatuar në këtë drejtim dhe orientimet e Gjykatës Kushtetuese, dhënë në vendimin nr.24, datë 10.11.2006, në preambulën e aktit normativ janë dhënë në mënyrë të përmbledhur arsyet e nevojës dhe të urgjencës.

II. Përkohshmëria

Akti normativ vepron me fuqinë e ligjit për një periudhë kohe maksimalisht 45 - ditore. Përkohshmëria e kësaj norme lidhet me kushtin e domosdoshëm të shqyrtimit të tij nga Kuvendi, i cili, nëse e miraton, e kthen atë në ligj. Nëse akti nuk miratohet nga Kuvendi apo nuk merret në shqyrtim prej tij, me kalimin e periudhës 45-ditore, ai jo vetëm që nuk prodhon më efekte për të ardhmen, por njëkohësisht humbet fuqinë që nga fillimi.

Për këtë arsye, menjëherë mbas miratimit të aktit normativ me fuqinë e ligjit nga Këshilli i Ministrave, ky akt do të dërgohet menjëherë për miratim në Kuvend me qëllim fillimin e procedurave parlamentare përkatëse.

III.  Fuqia ligjore e aktit normativ 
Akti normativ me fuqinë e ligjit është ligj në kuptimin material të termit, por jo në kuptimin formal të tij. Në thelb, ai rregullon marrëdhënie të rëndësishme shoqërore që meritojnë trajtim me ligj nga Kuvendi, por kur vërtetohet prania e nevojës dhe urgjencës, Kushtetuta lejon që nismën ligjvënëse, në këtë rast, ta kryejë Këshilli i Ministrave. Kuvendi ruan të drejtën e vlerësimit përfundimtar të këtij akti dhe, nëse e miraton atë, e kthen në ligj edhe në kuptimin formal. Fuqia juridike e aktit normativ me fuqinë e ligjit është e barabartë me fuqinë e ligjit që nga momenti i nxjerrjes së tij, sepse kjo vlerë e normës përcaktohet nga natyra e marrëdhënies juridike që gjen rregullim në të e jo nga organi që e ka miratuar. Fuqia juridike është element i pandashëm i përmbajtjes së normës.

Në rastin konkret, jemi para një akti normativ, sepse argumenti që ai disiplinon është tekst ligjor dhe se natyra e marrëdhënies që rregullon është e tillë që rregullohet me ligj, pra del në një kontekst faktik të displinuar nga ligji. Veç kësaj, akti ka njohur vërtetimin e formalitetit të botimit dhe të bërjes së tij kështu siç është, të njohur publikisht për këdo të interesuar, arsye për të cilën ka filluar të sjellë pasoja juridike që në atë moment.

C) Përmbajtja e aktit

Për sa i përket përmbajtjes së aktit, ai është i organizuar në 3 nene, ku neni 1, nëpërmjet ndryshimit të nenit 70, të ligjit, sqaron se ligji nr.8549, datë 11.11.1999, “Statusi i nëpunësit civil”, dhe aktet nënligjore të dala në bazë dhe për zbatim të tij janë në zbatim deri në momentin kur ligji i ri të bëhet efektiv. Kështu garantohet baza ligjore për veprimtarinë e institucioneve shtetërore në rregullimin e marrëdhënies së punës të nëpunësve civilë, duke mos lejuar boshllëk legjislativ: deri në fillimin e efekteve të ligjit nr.152/2013 institucionet, pjesë e shërbimit civil, do të vijojnë të përdorin si bazë ligjore ligjin nr.8549, datë 11.11.1999, “Statusi i nëpunësit civil”.

Neni 2 ndryshon nenin 72, duke lënë të njëjtin parashikim për hyrjen në fuqi të                             ligjit nr.152/2013, por duke shtyrë 6 muaj nga hyrja në fuqi datën e fillimit të efekteve të këtij ligji,  për t’i dhënë kështu kohë Këshillit të Ministrave që të përgatitë buxhetin, infrastrukturën përkatëse për rekrutimin, lëvizjen paralele, ngritjen në detyrë; të përgatitë infrastrukturën dhe mjetet financiare për ASPA-n; fondet për pagat e reja të nëpunësve civilë që fitojnë këtë status; e të miratojë aktet normative nënligjore për zbatimin e ligjit.
Neni 3, në përputhje me parashikimet kushtetuese të nenit 101, përcakton se akti normativ hyn në fuqi menjëherë dhe dërgohet për botim në “Fletoren zyrtare”.
Ç) Përputhshmëria me Kushtetutën dhe me marrëveshjet ndërkombëtare
Për sa i takon natyrës së shqyrtimit nga Kuvendi të aktit normativ me fuqinë e ligjit, vlerësohet se ai është edhe i karakterit substancial. Përpara miratimit ose mosmiratimit të normës së nxjerrë nga Këshilli i Ministrave, Kuvendi e shqyrton atë për ta vlerësuar si në formë, ashtu dhe në përmbajtje. Ai shqyrton praninë e të gjitha elementeve të përcaktuara shprehimisht për aktin normativ me fuqinë e ligjit në Kushtetutë, si dhe pajtueshmërinë e përmbajtjes së tij me Kushtetutën dhe ligjet e tjera në fuqi.

Konkretisht, bazuar në analizën e përmbajtjes së tekstit normativ krahasuar me urdhërimet dhe parashikimet e tjera kushtetuese, ky akt normativ është në përputhje me Kushtetutën.

Ndryshimet që bëhen në ligj janë të karakterit teknik dhe nuk prekin thelbin e ligjit. Për rrjedhojë nuk prekin marrëveshjet ndërkombëtare, në të cilat shteti shqiptar është palë, dhe detyrimet që kemi marrë përsipër në kuadër të integrimit në Bashkimin Evropian.
KËSHILLI  I  MINISTRAVE
� Vendimi nr. 9, datë 26.02.2007 i Gjykatës Kushtetuese. 





